
Астана қаласы




БІРЛЕСКЕН БҰЙРЫҚ

Алатау қаласының Әкімшілігі Алатау резидентіне қайтаруды растаған қосылған құн салығының асып кету сомасын республикалық бюджеттен аудару қағидалары мен мерзімдерін бекіту туралы

«Алатау қаласының арнаулы құқықтық режимі туралы» Қазақстан Республикасы Конституциялық заңының 31-бабының 5-тармағына сәйкес БҰЙЫРАМЫЗ:

1. Алатау қаласының Әкімшілігі Алатау резидентіне қайтаруға расталған қосылған құн салығының асып кету сомасын республикалық бюджеттен аудару қағидалары мен мерзімдері бекітілсін;
2. Алатау қаласының Әкімшілігі осы бірлескен бұйрықты Алатау қаласы Әкімшілігінің интернет-ресурсында орналастырсын.
3. Қазақстан Республикасының Қаржы министрлігі осы бұйрықтың ресми жариялануын қамтамасыз етсін.
4. Осы бірлескен бұйрық 2027 жылғы 1 қаңтардан бастап қолданысқа енгізіледі.

	«Alatau City Authority» арнаулы
басқару ұйымының
бас атқарушы директоры
«	» 	2026 жыл
	Қазақстан Республикасының 
Қаржы министрі 

«	» 	2026 жыл



		Ә. Әбдіқадыров
		М. Тәкиев



1-ҚОСЫМША

Алатау қаласының Әкімшкімшілігі Алатау резидентіне қайтаруды растаған қосылған құн салығының асып кету сомасын республикалық бюджеттен аудару қағидалары мен мерзімдері
1-тарау. Жалпы ережелер

(1) Осы Алатау қаласының Әкімшілігі Алатау резидентіне қайтаруға расталған қосылған құн салығының (бұдан әрі – ҚҚС) асып кету сомасын республикалық бюджеттен аудару қағидалары мен мерзімдері «Алатау қаласының арнаулы құқықтық режимі туралы» Қазақстан Республикасының Конституциялық заңының (бұдан әрі – Конституциялық заң) 31-бабының 5-тармағына сәйкес әзірленді және Алатау қаласының Әкімшілігі Алатау резидентіне қайтаруға расталған ҚҚС асып кету сомасын республикалық бюджеттен (бұдан әрі – РБ) аудару тәртібін айқындайды.
(2) Осы Қағидаларда пайдаланылатын ұғымдар Конституциялық заңда, Қазақстан Республикасының Салық кодексінде (бұдан әрі – Салық кодексі) және «Салық төлеушінің дербес шотын жүргізу қағидаларын бекіту туралы» Қазақстан Республикасы Қаржы министрінің 2025 жылғы 28 қазандағы № 637 бұйрығымен бекітілген (Нормативтік құқықтық актілерді мемлекеттік тіркеу тізілімінде № 37255 болып тіркелген) Салық төлеушінің дербес шотын жүргізу қағидаларында (бұдан әрі – Дербес шоттарды жүргізу қағидалары) айқындалған мәндерде қолданылады.
(3) ҚҚС асып кету сомасын РБ-ден Алатау резидентіне аударуға құжаттарды қалыптастыруды мемлекеттік кірістер органдары салық заңнамасында көзделген тәртіппен мемлекеттік кірістер органдарының цифрлық жүйесін (бұдан әрі – МКО ЦЖ) пайдалана отырып жүзеге асырады.
2-тарау. Республикалық бюджеттен аудару және дербес шоттарда көрсету 
тәртібі мен мерзімдері
(4) Салықтарды, бюджетке төленетін төлемдерді, кедендік төлемдерді, өсімпұлдарды және айыппұлдарды есепке жатқызу және (немесе) оларды қайтару туралы салықтық өтініш (бұдан әрі – салықтық өтініш) және МКО ЦЖ-де қалыптастырылған есеп айырысу сальдосы бойынша есеп негізінде Алатау резидентінің тұрған жері бойынша МКО Қазақстан Республикасының Бюджет кодексіне (бұдан әрі – Бюджет кодексі) сәйкес төлем тапсырмасын жасайды.
(5) ҚҚС асып кету сомасын РБ-ден Алатау резидентінің банктік шотына аударуды бюджетті атқару жөніндегі орталық уәкілетті орган МКО қалыптастырған төлем құжаты (тізілім) негізінде, Алатау резиденті салықтық өтінішті Алатау қаласы әкімшілігінің нормативтік құқықтық актісінде белгіленген тәртіппен және нысан бойынша берген күннен кейінгі 7 (жеті) жұмыс күні ішінде жүзеге асырады.
(6) Алатау резидентінің қайтаруға расталған және іс жүзінде қайтарылған ҚҚС асып кетуінің есепке жазылған сомаларын есепке алу оның дербес шотында Дербес шоттарды жүргізу қағидаларында көзделген тәртіппен өсу қорытындысымен жүргізіледі.
(7) Осы Қағидалардың 4-тармағында көзделген құжаттарды алғаннан кейін 1 (бір) жұмыс күні ішінде МКО-ның тиісті құрылымдық бөлімшесінің лауазымды адамы МКО ЦЖ-де берешектің бар-жоғы туралы құжатты не есеп айырысу сальдосы бойынша есепті қалыптастырады.
Егер Алатау резиденті құрылымдық бөлімшелері бар заңды тұлға болып табылған жағдайда, берешектің бар-жоғы туралы құжат не есеп айырысу сальдосы бойынша есеп құрылымдық бөлімшелердің салықтық берешегі ескеріле отырып қалыптастырылады.
(8) Берешектің бар-жоғы туралы құжат не есеп айырысу сальдосы бойынша есеп Алатау резидентін тіркеу есебі орны бойынша МКО ашқан дербес шоттардың деректері бойынша:
(a) оның тұрған жері бойынша;
(b) Алатау резидентінің құрылымдық бөлімшелерінің тұрған жері бойынша қалыптастырылады.
(9) ҚҚС асып кетуінің расталған сомасын (салықтық берешек өтелгеннен кейінгі ҚҚС асып кету сомасының қалдығын) МКО Алатау резидентінің таңдауы бойынша оның салықтық өтініші бойынша жүргізеді:
(a) оның банктік шотына есепке жатқызу;
(b) салықтардың басқа түрлеріне есепке жатқызу жолымен.
(10) Салықтық берешек болған кезде МКО бірінші кезектегі тәртіппен ҚҚС асып кету сомасын Алатау резидентінің, оның ішінде оның құрылымдық бөлімшелерінің қолда бар салықтық берешегін өтеу есебіне жатқызуды жүргізеді.
(11) Қайтарылуға жататын ҚҚС асып кету сомасы МКО осындай ҚҚС асып кету сомасын қайтаруға төлем құжатын жасаған күнге дербес шоттағы ҚҚС бойынша асып кету сомасынан аспауға тиіс.
(12) Берешектің бар-жоғы екендігі туралы құжат не есеп айырысу сальдосы бойынша есеп қалыптастырылған күннен бастап 1 (бір) жұмыс күнінен кешіктірмей және салықтық өтініш негізінде МКО-ның тиісті құрылымдық бөлімшесінің лауазымды адамы Дербес шоттарды жүргізу қағидаларына 24-қосымшаға сәйкес нысан бойынша ҚҚС асып кетуін қайтаруға өкімді (бұдан әрі – өкім) екі данада жасайды.
 Әрбір Алатау резидентіне жеке өкім жасалады.

2

(13) Өкімге МКО-ның тиісті құрылымдық бөлімшесінің лауазымды адамы қол қояды және қол қойылған кезден бастап 1 (бір) жұмыс күнінен кешіктірілмей ҚҚС асып кетуін нақты есепке жатқызуды және (немесе) қайтаруды жүзеге асыру үшін есепке алуды жүргізуге жауапты лауазымды адамға беріледі.
(14) Өкім негізінде, оны алғаннан кейін 2 (екі) жұмыс күнінен кешіктірмей, есепке алуды жүргізуге жауапты лауазымды адам салықтық берешек болған кезде төлем тапсырмасын жасау күніндегі жағдай бойынша заңды тұлғаның және (немесе) құрылымдық бөлімшелердің қалыптасқан салықтық берешегін өтеу есебіне есепке жатқызу үшін төлем тапсырмасын жасайды. Есепке жатқызу жүргізілгеннен кейін ҚҚС асып кету сомасының қалған бөлігін Алатау резидентінің банктік шотына қайтару үшін төлем тапсырмасы жасалады.
(15) Төлем тапсырмасын есепке алуды жүргізуге жауапты лауазымды адам бекітуге ұсынған күні МКО басшысы не оны алмастыратын адам бекітеді.
(16) Қол қойылғаннан кейін 1 (бір) жұмыс күнінен кешіктірілмей есепке алуды жүргізуге жауапты лауазымды адам ресімдеген төлем тапсырмасы төлем мақсатында ҚҚС сомасының асып кетуін есепке жатқызуды және (немесе) қайтаруды жүргізуге арналған өкімнің деректемелері көрсетіле отырып, салықтардың және бюджетке төленетін басқа да міндетті төлемдердің түсуін қамтамасыз ету саласында басшылықты жүзеге асыратын уәкілетті органның аумақтық органдарына жіберіледі.
(17) ҚҚС асып кетуін есепке жатқызу және (немесе) қайтару жүргізілген кезден бастап 1 (бір) жұмыс күнінен кешіктірмей есепке алуды жүргізуге жауапты лауазымды адам өкімнің екінші данасын орындалғаны туралы белгісімен МКО-ның тиісті құрылымдық бөлімшесінің лауазымды адамына қайтарады. Өкімнің бірінші данасы есепке алуды жүргізуге жауапты лауазымды адамда қалады.
(18) ҚҚС асып кету сомасын есепке жатқызу және (немесе) қайтару жүргізу бұзылған кезде есепке жатқызу және (немесе) қайтару мерзімі аяқталған күннен кейінгі күннен бастап, есепке жатқызу және (немесе) қайтару күнін қоса алғанда, әрбір күн үшін есептелген Алатау резидентінің пайдасына өсімпұл сомасы ҚҚС асып кету сомасы қайтарылған күні Алатау резидентінің банктік шотына аударылуға жатады.
(19) Бұрын бюджеттен қайтарылған, бірақ кейіннен салықтық бақылау нәтижелері бойынша қайтаруға расталмаған ҚҚС асып кету сомасын Алатау резиденті бюджеттен қайтарылған күннен бастап бюджетке есепке жазылған күнге дейінгі әрбір күн үшін өсімпұл есептеле отырып, бюджетке төлейді. 
ҚҚС асып кету сомасын уақтылы қайтармауға байланысты төленген, бірақ кейіннен салықтық бақылау нәтижелері бойынша қайтаруға расталмаған өсімпұл сомасын да ҚҚС төлеуші бюджеттен қайтарылған күннен бастап бюджетке есепке жазылған күнге дейінгі әрбір күн үшін өсімпұл есептеле отырып, бюджетке төлеуге тиіс.
3-тарау. Мемлекеттік кірістер органдары мен әкімшіліктің ақпараттық өзара іс-қимылы
(20) Алатау қаласының арнаулы құқықтық режимінің әкімшілігі МКО-дан Алатау резиденттерінің асып кету сомасын қайтару туралы талаптарын қарау мәртебесі туралы мәліметтерді сұратуға құқылы.
(21) МКО тоқсан сайын, есепті тоқсаннан кейінгі айдың 10 (оныншы) күнінен кешіктірмей Алатау қаласының арнаулы құқықтық режимінің әкімшілігіне Алатау резиденттеріне іс жүзінде аударылған ҚҚС асып кету сомалары туралы ақпаратты ұсынады.
4-тарау. Қорытынды ережелер
(22) Осы Қағидаларға өзгерістер және (немесе) толықтырулар енгізу Алатау қаласы Әкімшілігінің және Қазақстан Республикасы Қаржы министрлігінің бірлескен актісімен жүзеге асырылады.

